DA Den Europæiske Unions Tidende L 303/40

RÅDETS FÆLLES AKTION 2007/749/FUSP

af 19. november 2007

om Den Europæiske Unions politimission (EUPM) i Bosnien-Hercegovina (BiH)

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 14 og artikel 25, stk. 3, og

ud fra følgende betragtninger:

(1) Den 24. november 2005 vedtog Rådet fælles aktion 2005/824/FUSP om oprettelse af en europæisk politimission (EUPM) i Bosnien-Hercegovina (BiH) (1). Den fælles aktion udløber den 31. december 2007.

(2) I brev af 19. september 2007 anmodede BiH's myndigheder Den Europæiske Union om at forlænge EUPM i BiH.

(3) I brev af 22. oktober 2007 svarede generalsekretæren/den højtstående FUSP-repræsentant (GS/HR) positivt på anmodningen fra BiH's myndigheder.

(4) Rådet godkendte den 18. juni 2007 retningslinjerne for kommando- og kontrolstrukturen for EU's civile krisestyringsoperationer. I disse retningslinjer fastsættes det navnlig, at den øverstbefalende for den civile operation udøver kommandoen og kontrollen på strategisk niveau i forbindelse med planlægningen og gennemførelsen af alle civile krisestyringsoperationer under politisk kontrol og strategisk styring af Den Udenrigs- og Sikkerhedspolitiske Komité (PSC) og under GS/HR's overordnede myndighed. I disse retningslinjer fastsættes det yderligere, at direktøren for den civile kapacitet til planlægning og gennemførelse (CPCC), der er etableret i Rådets sekretariatet, for hver civil krisestyringsoperation er den øverstbefalende for den civile operation.

(5) Ovennævnte kommando- og kontrolstrukturer foregriber ikke missionschefens kontraktmæssige ansvar over for Kommissionen for gennemførelsen af EUPM's budget.

(6) EUPM's mandat gennemføres i en situation, der kan blive forværret og vil kunne skade målene for den fælles udenrigs- og sikkerhedspolitik, jf. traktatens artikel 11.

(7) Den vagtkapacitet, der er etableret i Rådets sekretariat, bør aktiveres med henblik på denne EUPM —

VEDTAGET FØLGENDE FÆLLES AKTION:

Artikel 1

Missionen

1. Den Europæiske Unions politimission (EUPM) i Bosnien-Hercegovina (BiH), som blev oprettet ved fælles aktion 2002/210/FUSP (2) og fortsat ved fælles aktion 2005/824/FUSP, videreføres fra den 1. januar 2008.

2. EUPM skal fungere i overensstemmelse med målene og andre bestemmelser som indeholdt i missionsbeskrivelsen i artikel 2.

Artikel 2

Missionsbeskrivelse

EUPM tager i samråd med og under lokal politisk vejledning af EU's særlige repræsentant i BiH og som del af den generelle retsstatstilgang i BiH og i regionen sigte på, ved hjælp af vejledning, overvågning og inspektion, at etablere en varig, professionel og multietnisk polititjeneste i BiH, der arbejder efter europæiske og internationale standarder.

Denne polititjeneste arbejder også i overensstemmelse med de tilsagn, der er givet som led i stabiliserings- og associeringsprocessen med Den Europæiske Union, især med hensyn til bekæmpelsen af organiseret kriminalitet og med hensyn til en politireform.

EUPM fungerer i overensstemmelse med de generelle målsætninger i bilag 11 til den generelle rammeaftale for fred i BiH og støttes af fællesskabsinstrumenterne. EUPM styrer fortsat koordineringen af politiaspekterne af ESFP's indsats i bekæmpelsen af organiseret kriminalitet, uden at det berører de aftalte kommandoveje. EUPM bistår de lokale myndigheder med at planlægge og gennemføre større efterforskninger og efterforskninger af organiseret kriminalitet ved at bidrage til en forbedret funktion af hele det strafferetlige system i almindelighed og forbedre forbindelserne mellem politi og anklagemyndighed i særdeleshed. EUPM vil sammen med Kommissionen bistå myndighederne i BiH med at påpege, hvilke udviklingsbehov inden for politiet der endnu ikke er imødekommet, og som kan forsøges løst ved hjælp af bistand fra Fællesskabet.

Artikel 3

Revision

På baggrund af en halvårlig revisionsproces, der er i overensstemmelse med evalueringskriterierne i operationskonceptet (CONOPS) og operationsplanen (OPLAN) og tager hensyn til udviklingen med hensyn til politireformen, skal der om nødvendigt kunne foretages justeringer af EUPM's aktiviteter.

Artikel 4

Struktur

1. EUPM skal have følgende struktur:

a) et hovedkvarter i Sarajevo bestående af missionschefen og et personale som fastsat i OPLAN

b) samplacering i de forskellige polititjenester i BiH på lederniveau, herunder i efterretningstjenesten, BiH's grænsepoliti, Interpols/Europols kontor, enheder, centre for offentlig sikkerhed, kantonerne og Brcko-distriktet.

2. Disse elementer beskrives nærmere i CONOPS og OPLAN. Rådet godkender CONOPS og OPLAN.

Artikel 5

Den øverstbefalende for den civile operation

1. Direktøren for den civile kapacitet til planlægning og gennemførelse (CPCC) er den øverstbefalende for den civile operation for EUPM.

2. Den øverstbefalende for den civile operation udøver under politisk kontrol og strategisk styring af PSC og under GS/HR's overordnede myndighed kommandoen og kontrollen på strategisk niveau i forbindelse med EUPM.

3. Den øverstbefalende for den civile operation sikrer korrekt og effektiv gennemførelse af Rådets afgørelser samt PSC's afgørelser, herunder ved om nødvendigt at give missionschefen instrukser på strategisk niveau.

4. Alt udstationeret personale forbliver fuldt ud underlagt den udstationerende stats nationale myndigheders eller EU-institutions kommando. Nationale myndigheder overfører den operative kontrol (OPCON) med deres personale, hold og enheder til den øverstbefalende for den civile operation.

5. Den øverstbefalende for den civile operation bærer det samlede ansvar med henblik på at sikre, at EU opfylder sin pligt til at tage vare på personalet.

6. Den øverstbefalende for den civile operation og EU's særlige repræsentant konsulterer om nødvendigt hinanden.

Artikel 6

Missionschefen

1. Missionschefen påtager sig ansvaret for og har kommando over og kontrol med EUPM i indsatsområdet.

2. Missionschefen har kommando over og kontrol med personale, hold og enheder fra de bidragende stater, som udpeget af den øverstbefalende for den civile operation, tillige med det administrative og logistiske ansvar, herunder for aktiver, ressourcer og oplysninger, som er stillet til rådighed for EUPM.

3. Missionschefen giver instrukser til hele EUPM's personale med henblik på en effektiv gennemførelse af EUPM i indsatsområdet, idet vedkommende varetager den daglige ledelse af EUPM og koordinationen af EUPM-aktiviteter i overensstemmelse med instrukserne på strategisk niveau fra den øverstbefalende for den civile operation.

4. Missionschefen har ansvaret for gennemførelsen af EUPM's budget. Missionschefen undertegner med henblik herpå en kontrakt med Kommissionen.

5. Missionschefen har ansvaret for den disciplinære kontrol med personalet. For udstationeret personale iværksættes disciplinære sanktioner af den relevante nationale myndighed eller EU-myndighed.

6. Missionschefen repræsenterer EUPM i operationsområdet og sikrer, at EUPM er tilstrækkelig synlig.

7. Missionschefen koordinerer om nødvendigt med andre EU-aktører på stedet. Missionschefen får med forbehold af kommandovejen lokal politisk vejledning fra EU's særlige repræsentant.

Artikel 7

EUPM's personale

1. Antallet af medarbejdere i EUPM og deres kompetence skal være i overensstemmelse med missionsbeskrivelsen i artikel 2 og strukturen i artikel 4.

2. Politifolkene udstationeres af medlemsstaterne. Hver medlemsstat dækker udgifterne til de politifolk, den udstationerer, inkl. lønninger, tillæg og rejseudgifter til og fra BiH.

3. Internationalt civilt personale og lokalt personale ansættes på kontrakt af EUPM efter behov.

4. Medlemsstaterne eller EU-institutionerne kan om nødvendigt også udstationere internationalt civilt personale for en periode på mindst et år. Hver medlemsstat eller EU-institution dækker udgifterne til det personale, den udstationerer, inkl. lønninger, tillæg og rejseudgifter til og fra BiH.

5. Alt personale udfører sine pligter og handler i EUPM's interesse. Alt personale overholder de principper og minimumsstandarder for sikkerhed, der er fastsat i Rådets afgørelse 2001/264/EF af 19. marts 2001 om vedtagelse af Rådets sikkerhedsforskrifter (3) (i det følgende benævnt »Rådets sikkerhedsforskrifter«).

Artikel 8

EUPM's personales status

1. Der træffes de nødvendige foranstaltninger med hensyn til videreførelsen af aftalen af 4. oktober 2002 mellem EU og BiH om EUPM's aktiviteter i BiH, så længe EUPM varer.

2. Den medlemsstat eller EU-institution, der har udstationeret en medarbejder, har ansvaret for at behandle klager fra eller vedrørende medarbejderen i forbindelse med udstationeringen. Den pågældende medlemsstat eller EU-institution har ansvaret for eventuelt at anlægge sag mod den udstationerede.

3. Internationalt og lokalt kontraktansat personales ansættelsesforhold og rettigheder og forpligtelser fastsættes i kontrakten mellem missionschefen/politichefen og vedkommende medarbejder.

Artikel 9

Kommandovej

1. EUPM skal have én fælles kommandovej som en krisestyringsoperation.

2. PSC udøver med referat til Rådet den politiske kontrol med og den strategiske styring af EUPM.

3. Den øverstbefalende for den civile operation er, under politisk kontrol og strategisk styring af PSC og under GS/HR's overordnede myndighed, den øverstbefalende for EUPM på strategisk niveau og giver som sådan instrukser til missionschefen og yder vedkommende rådgivning og teknisk støtte.

4. Den øverstbefalende for den civile operation aflægger rapport til Rådet via GS/HR.

5. Missionschefen har kommando over og kontrol med EUPM i indsatsområdet og er direkte ansvarlig over for den øverstbefalende for den civile operation.

Artikel 10

Politisk kontrol og strategisk styring

1. Med referat til Rådet udøver PSC den politiske kontrol med og den strategiske styring af EUPM. Rådet bemyndiger herved PSC til at træffe de nødvendige beslutninger med henblik herpå i overensstemmelse med traktatens artikel 25. Denne bemyndigelse omfatter kompetencen til at ændre OPLAN. Den omfatter også beføjelse til at træffe efterfølgende afgørelser vedrørende udnævnelsen af missionschefen. Beslutningskompetencen med hensyn til EUPM's mål og afslutning forbliver hos Rådet.

2. PSC aflægger med regelmæssige mellemrum rapport til Rådet.

3. PSC får regelmæssigt og i det omfang, det er nødvendigt, rapporter fra den øverstbefalende for den civile operation og missionschefen om spørgsmål inden for deres ansvarsområder.

Artikel 11

Tredjelandes deltagelse

1. Med forbehold af EU's selvstændige beslutningstagning og fælles institutionelle ramme kan tredjelande opfordres til at bidrage til EUPM, idet de dækker udgifterne til udsendelse af de politifolk og/eller det internationale civile personale, de udstationerer, inkl. lønninger, tillæg og rejseudgifter til og fra BiH, og bidrager til EUPM's løbende udgifter i passende omfang.

2. Tredjelande, der yder væsentlige bidrag til EUPM, har samme rettigheder og forpligtelser i den daglige ledelse af operationen som de medlemsstater, der deltager i operationen.

3. Rådet bemyndiger herved PSC til at træffe de relevante afgørelser om accept af de foreslåede bidrag og til at nedsætte en bidragyderkomité.

4. De detaljerede ordninger vedrørende tredjelandes deltagelse fastsættes i aftaler, der skal indgås efter procedurerne i artikel 24 i traktaten.

Artikel 12

Finansielle ordninger

1. Budgetterne for 2008 og 2009 fastsættes på årsbasis.

2. EUPM's udgifter forvaltes efter de procedurer og regler, der gælder for Den Europæiske Unions almindelige budget, bortset fra at eventuelle forfinansieringer ikke forbliver Fællesskabets ejendom. Det skal være tilladt statsborgere fra tredjelande, der deltager finansielt i EUPM, og fra værtslandet at byde på kontrakter.

3. Missionschefen/politichefen rapporterer udførligt til Kommissionen og er under dennes tilsyn, for så vidt angår det arbejde, der udføres inden for rammerne af vedkommendes kontrakt.

4. De finansielle ordninger skal opfylde EUPM's operative krav.

5. Udgifter er støtteberettigede fra den dato, hvor denne fælles aktion træder i kraft.

Artikel 13

Sikkerhed

1. Den øverstbefalende for den civile operation udstikker retningslinjer for missionschefens planlægning af sikkerhedsforanstaltninger og sikrer, at de i forbindelse med EUPM gennemføres korrekt og effektivt i overensstemmelse med artikel 5 og 9, i samråd med Rådets Generalsekretariats sikkerhedskontor.

2. Missionschefen er ansvarlig for EUPM's sikkerhed og for at sikre, at de minimumssikkerhedskrav, der gælder for EUPM, overholdes, i overensstemmelse med Den Europæiske Unions politik vedrørende sikkerhed for personale, der er udstationeret uden for Den Europæiske Union i en operativ funktion i medfør af afsnit V i traktaten og dokumenter i tilknytning hertil

3. Missionschefen bistås af en overordnet ansvarlig for missionens sikkerhed (SMSO), der refererer til missionschefen, og som også har et tæt praktisk samarbejde med Rådets Generalsekretariats sikkerhedskontor.

4. Missionschefen udpeger lokale sikkerhedsansvarlige for missionens fire regionale samplaceringer, der med referat til SMSO har ansvaret for den daglige forvaltning af samtlige sikkerhedsaspekter af de respektive elementer i EUPM.

5. EUPM's ansatte skal gennemgå obligatorisk sikkerhedstræning, inden de tiltræder deres stilling, i overensstemmelse med OPLAN. De skal også jævnligt have genopfriskningskurser i selve indsatsområdet, som organiseres af SMSO.

Artikel 14

Fællesskabsaktioner

1. Rådet og Kommissionen påser inden for deres respektive kompetenceområder, at der er sammenhæng mellem gennemførelsen af denne fælles aktion og Fællesskabets optræden udadtil i henhold til artikel 3, stk. 2, i traktaten. Rådet og Kommissionen samarbejder med henblik herpå.

2. Rådet tager til efterretning, at der allerede findes koordineringsordninger i EUPM's område samt i Bruxelles.

Artikel 15

Videregivelse af klassificerede oplysninger

1. GS/HR har herved, når det er relevant og afhængigt af EUPM's operative behov, bemyndigelse til, under iagttagelse af Rådets sikkerhedsforskrifter, at videregive klassificerede EU-oplysninger og -dokumenter til og med klassifikationsgraden »RESTREINT UE«, som er udarbejdet med henblik på EUPM, til tredjelande, der er tilknyttet denne fælles aktion.

2. GS/HR har herved, hvis der er et konkret og umiddelbart operativt behov derfor, også bemyndigelse til, under iagttagelse af Rådets sikkerhedsforskrifter, at videregive klassificerede EU-oplysninger og -dokumenter til og med klassifikationsgraden »RESTREINT UE«, som er udarbejdet med henblik på EUPM, til de lokale myndigheder. I alle andre tilfælde videregives sådanne oplysninger og dokumenter til de lokale myndigheder efter de procedurer, der svarer til samarbejdsniveauet mellem de lokale myndigheder og Den Europæiske Union.

3. GS/HR har herved bemyndigelse til at videregive ikke-klassificerede EU-dokumenter om Rådets forhandlinger vedrørende EUPM, som er omfattet af tavshedspligt i henhold til artikel 6, stk. 1, i Rådets forretningsorden (4), til tredjelande, der er tilknyttet denne fælles aktion, og til de lokale myndigheder.

Artikel 16

Vagtkapacitet

Vagtkapaciteten aktiveres i forbindelse med EUPM.

Artikel 17

Ikrafttræden og varighed

Denne fælles aktion træder i kraft den 1. januar 2008.

Den anvendes indtil den 31. december 2009.

Artikel 18

Offentliggørelse

Denne fælles aktion offentliggøres i Den Europæiske Unions Tidende.

Udfærdiget i Bruxelles, den 19. november 2007. På Rådets vegne L. AMADO Formand

(1) EUT L 307 af 25.11.2005, s. 55.

(2) EFT L 70 af 13.3.2002, s. 1. Senest ændret ved fælles aktion 2005/143/FUSP (EUT L 48 af 19.2.2005, s. 46).

(3) EFT L 101 af 11.4.2001, s. 1. Senest ændret ved afgørelse 2007/438/EF (EUT L 164 af 26.6.2007, s. 24).

(4) Rådets afgørelse 2006/683/EF, Euratom af 15. september 2006 om vedtagelse af Rådets forretningsorden (EUT L 285 af 16.10.2006, s. 47). Ændret ved afgørelse 2007/4/EF, Euratom (EUT L 1 af 4.1.2007, s. 9).